A Bizottság 2622/71/EGK rendelete

(1971. december 9.)

a Törökországból származó rozs behozatalára vonatkozó eljárásokról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a Törökországból származó egyes gabonafélék behozataláról szóló, 1971. június 7-i 1234/71/EGK tanácsi rendeletre [1] és különösen annak 4. cikkére,

mivel az 1234/71/EGK rendelettel a Tanács elfogadta a Törökországból származó rozs behozatalára vonatkozó különleges rendelkezések alkalmazásának szabályait, amelyeket az Európai Gazdasági Közösség és Törökország között létrejött ideiglenes megállapodásban, valamint az Európai Gazdasági Közösség és Törökország közötti társulásról szóló megállapodás kiegészítő jegyzőkönyvében állapítottak meg;

mivel ezek a különleges rendelkezések bizonyos körülmények között előírják a Törökországból származó rozs behozatalára alkalmazott lefölözés csökkentését; mivel ebből a célból meg kell állapítani a rozs származását és a Törökországból a Közösségbe történő közvetlen szállítást, valamint igazolni kell, hogy az exportőr által fizetendő különleges exportadót ténylegesen megfizették;

mivel a közigazgatási együttműködés módszerei, beleértve a rozs származásigazolását és a rozsnak a Törökországból a tagállamba történő közvetlen szállításának igazolását, a 4/71 [2] és 5/71 [3] társulási tanácsi határozatok hatálya alá tartoztak, amelyek rendelkezései az 1971. szeptember 1-jei 1885/71/EGK tanácsi rendelettel [4] lettek alkalmazandók; mivel ezért az 1234/71/EGK rendelet 3. cikke szerint elegendő a különleges exportadó megfizetésének igazolására szolgáló eljárást az A.TR.1 szállítási bizonyítvány használatával megállapítani; mivel a Törökországból származó rozs behozatalára vonatkozó eljárásokról szóló, 1971. szeptember 20-i 2019/71/EGK bizottsági rendeletet [5] emiatt hatályon kívül kell helyezni, és helyébe ez a rendelet lép;

mivel e rendeletben foglalt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

Azt, hogy az 1234/71/EGK rendelet 2. és 3. cikkében említett különleges exportadót megfizették, az A.TR.1 szállítási bizonyítvány bemutatásával kell igazolni az importáló tagállam illetékes hatóságai felé. Ebben az esetben az illetékes hatóság a következő bejegyzések egyikét tünteti fel a "Megjegyzések" rovatban:

"Taxe spéciale à l’exportation selon règlement (CEE) N° 1234/71 acquittée pour un montant de …"

"Besondere Ausfuhrabgabe gemäss Verordnung (EWG) nr. 1234/71 in Höhe von … entrichtet."

"Tassa speciale per l’esportazione pagata, secondo regolamento (CEE) n. 1234/71, per un importo di …"

"Speciale heffing bij uitvoer bedoeld in Verordening (EEG) nr 1234/71 ten bedrage van … voldaan."

"Special export tax in accordance with Regulation (EEC) No 1234/71 paid in amount of …"

2. cikk

Az 1971. szeptember 20-i 2019/71/EGK bizottsági rendelet hatályát veszti.

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1971. december 9-én.

a Bizottság részéről

az elnök

Franco M. Malfatti

[1] HL L 130., 1971.6.16., 53. o.

[2] HL L 197., 1971.9.1., 2. o.

[3] HL L 197., 1971.9.1., 11. o.

[4] HL L 197., 1971.9.1., 1. o.

[5] HL L 213., 1971.9.21., 7. o.

--------------------------------------------------